Missielwaarskuwing toe werknemer ‘verkeerde knoppie druk’Foto: Hawaii se noodbestuursagentskap ŉ Vals alarm wat in Hawaii inwoners gewaarsku het dat ŉ missiel op pad na dié Amerikaanse staat is, was glo ŉ menslike fout, het staatsbeamptes gesê. Die fout het tydens ŉ skofruiling plaasgevind toe ŉ werknemer by Hawaii se noodbestuursagentskap “die verkeerde knoppie gedruk het”. “Dit moes nie gebeur het nie. Ons ondersoek die verloop van gebeure wat plaasgevind het,” het goewerneur David Ige gesê. Vern Miyagi, administrateur van die agentskap, het by Ige aangesluit en het aanspreeklikheid aanvaar vir die fout. Hy het gesê stappe sal gedoen word om “te verhoed dat so iets ooit weer gebeur”. Die vals alarm het Saterdag tot ongeveer ŉ halfuur se paniekerigheid gelei. Een van die vrae is waarom dit 38 minute lank geduur het voor beamptes dit as ŉ vals alarm verklaar het. ŉ Kennisgewing is na inwoners se selfone gestuur en angstige persone het na skuilings gehardloop. Ige het gesê ŉ enkele persoon sal in die toekoms nie alleen só fout kan begaan nie. Die kennisgewing is net na 08:00 (1800 GMT) uitgestuur en het inwoners 15 minute kans gebied om skuiling te soek. Tulsi Gabbard, Amerikaanse verteenwoordiger, het op CNN gesê dit is ŉ “voorsmakie van die werklikheid” en ŉ rede waarom die Amerikaanse president Donald Trump en ander leiers moet poog om vreedsaam die dreigement deur Noord-Korea se kern- en ballistiesemissielprogram te beëindig. Gabbard het gesê elke selfoon op Hawaii het die boodskap ontvang. “Mense het gedink hulle het net 15 minute voor hulle en hul gesinne sal doodgaan. Hulle is aangesê om skuiling te soek, maar daar is nie enige kernskuilings nie,” het sy bygevoeg. Matt LoPresti, ŉ staatsverteenwoordiger, het gesê hy en sy kinders het in ŉ bad geskuil en begin bid. “Ons het dit so ernstig soos ŉ hartaanval opgeneem,” het LoPresti op CNN gesê. Volgens hom is die “heeltemal onaanvaarbaar” dat dit 38 minute lank geneem het voor die boodskap, dat dit ŉ vals alarm is, uitgestuur is.